Aarhus: I årevis har et af byens smukkeste torve, Klostertorvet, været slemt plaget af misbrugere og hjemløse, som skabte utryghed på torvet. Men denne sommer er der sket en klar bedring.

Torvet får i dag kun besøg af få hjemløse, og der er sjældent ballade.

Til gengæld er der store problemer i nærliggende gader som Klosterport og Klostergade, hvor mange hjemløse søger hen, hvis vægterne beder dem forlade torvet. Det problem går vi i dybden med i morgen.

Århus Stiftstidende har besøgt Klostertorvet i flere omgange og talt med vagter og en række forretningsdrivende på stedet.

- Det går fremad, konkluderer eksempelvis frisør Per Bøge Stærmose, indehaver af frisørsalonen Identitá på Klostertorvet.

Per Bøge Stærmose og de andre forretningsdrivende forklarer, at der efter deres mening er tre årsager til de nye tider:

For det første har det hjulpet, at kommunen i april i år besluttede sig for at fjerne to busskure ved torvet. Skurene blev ofte brugt som festlokaler af de hjemløse.

SF kaldte det dengang kortsigtet og uambitiøst at pille busskurene ned på Klostertorvet. Kritikken gik på, at vilkårene blev markant forringet for ældre, gangbesværede og alle andre buspassagerer. Men væk kom busskurene - og det har altså hjulpet til med at holde de hjemløse væk fra torvet, mener de forretningsdrivende.

Det har også hjulpet, at vagter fra G4S holder øje med torvet.